MIRROR正忙於世界巡迴演唱會,盧瀚霆(Anson Lo,教主)仍抽空於出發前製作新歌《深閨》,並於早前完成英國站巡唱後,與團隊走到巴黎拍MV,配合甜到漏的歌詞。
《深閨》由徐浩作曲、監製,黃偉文(Wyman)填詞,是Anson Lo暫時最喜歡自己的一首慢歌。歌詞內容簡單直接地道出,當愛上一個人之後,可以為對方變成黐家的人,被對方獨佔,甚至放棄名利。
Anson Lo坦言歌詞完全說中了他的心態:「歌詞其中一句:『拒絕再做凡間千人迷』,好Relate到自己,同埋佢令我思考到,如果有一日我真係拍拖,係咪要放下自己工作上嘅Anson Lo?係一首好Personal嘅慢歌,我錄音室唱嘅時候唱到喊。」
Anson Lo又幻想如果自己拍拖,都應該幾似Wyman所寫,全神貫注於對方身上,他說:「因為我係巨蟹座,係一個Home Guy(住家男人),好鍾意留喺屋企,拍拖的話,放工都會即刻返屋企,然後喺屋企食飯睇戲,瞓覺攬埋一齊;假期都未必出街,兩口子煮吓嘢食﹑飲杯咖啡就已經好好。因為如果我鍾意一個人,都好想24小時黐住佢,做乜都OK。」
對於Anson Lo來說,新歌所說的愛情觀與他吻合,但他相信歌詞同樣說中大眾當情到濃時,對於愛情執迷與癡迷,他相信大家聽到歌詞,一樣會身同感受。
為了《深閨》,Anson Lo在巡唱出發前將歌曲錄好,趁完成英國站演出後,走到巴黎拍攝。揀選巴黎拍MV,全因予人浪漫、Fashion又Cozy感覺,而《深閨》的愛情同樣浪漫,又無拘無束,加上從倫敦到巴黎,只需個多小時,十分方便,絕對是不二之選。
整個拍攝過程中,Anson Lo最喜歡在巴黎鐵塔拍攝場口,他說:「夜晚可以睇到巴黎鐵塔唔同燈光閃法,好靚!同埋我哋拍攝地方,只係隔住一條河仔,可以好近咁望到巴黎鐵塔,又大好靚,又襯首歌,𠵱家可以拍埋入《深閨》MV裏面,有剔咗Bucket List嘅感覺。」
被問到又要巡演又要拍MV,體力上可以應付得到,Anson Lo說:「每次都係同自己講,應付唔到都要應付,因為做完巡演,話唔攰都係講緊大話,但只要每次做嘅嘢,都係自己好期待嘅作品,攰就唔係咁大問題。」
這次是Anson Lo首次踏足巴黎,除了拍MV以外,亦在當地遊覽,他說:「周圍睇下名勝、景點,買咗少少嘢,又有探索下啲Café,坐低飲吓嘢食吓嘢,又或者喺條街行吓。今次巡演又好,喺巴黎拍MV又好,最鍾意做嘅嘢唔係買嘢,而係喺條街度行,喺香港一落樓就上車去工作目的地,好少喺條街度行,我好想喺唔同國家嘅街上面行,感受嗰個國家嘅Vibe係點樣,可以見到好多人唔同面貌,做人處事方式,都會好好奇,齋行都好有趣好好玩。」